Kázeň z ev. Služieb Božích v Bratislave (NK), utorok po 16. nedeli po Svätej

Trojici, 26.9.2023, 18.00; ES 480, 288, 477, A 68, čít. text: L 15, 11-19.25-31

**2. Tesalonickým 2, 13 – 17**: *„****13****My sme však povinní vždy ďakovať Bohu za vás, bratia Pánom milovaní, že si vás Boh vyvolil ako prvotinu na spasenie, keď vás posvätil Duchom a obdaril vierou v pravdu.****14****Na to vás aj povolal naším zvestovaním evanjelia, aby ste dosiahli spásu nášho Pána Ježiša Krista.****15****Tak teda, bratia, stojte pevne a držte sa podania, ktorému ste sa učili od nás ústne alebo listovne.****16****Ale náš Pán Ježiš Kristus a Boh, náš Otec, ktorý si nás zamiloval a dal nám večné potešenie a dobrú nádej milosti,****17****nech vám On sám potešuje*

*srdcia a utvrdzuje ich v každom dobrom skutku a slove!“*

**Milí bratia a milé sestry!**

V mnohých krajinách Európy mala cirkev dlho výrazný vplyv na spoločnosť. V súčasnosti skôr platí, že mnohí obyvatelia týchto krajín nemajú s cirkvou kontakt. Možno s výnimkou Štedrého večera, nezriedka ani vtedy nie. **Dobré Božie pravidlá pre život sú relativizované.** Kto napriek tomu tvrdí, že platia pre všetkých ľudí, býva označený ako netolerantný. Aj podstatné časti kresťanskej viery narážajú na nepochopenie. Napríklad to, že Boh stvoril človeka ako muža a ženu.

Kam to povedie?

Situácia kresťanov v ranej cirkvi Tesalonikách bola podobná. Časť zboru v Tesalonikách tvorili bývalí pohania, ktorí sa stali kresťanmi. Nebolo pre nich jednoduché, aby sa vo svojom počínaní zbavili zvyškov pohanských spôsobov (por. 1Tes 4, 1 – 12). **Veriaci v Tesalonikách žili uprostred sveta, ktorému boli cudzie kresťanské hodnoty.**

Ich ústup vnímane aj vo svete, v ktorom žijeme. Ako na to reagovať? Tvrdením: **Predtým bolo všetko lepšie?** – Nuž, **závisí to od toho, kam sa dívame**, s čím súčasnosť porovnávame.

**Ako reagovať?** Prispôsobiť našu vieru súčasným myšlienkovým trendom? Zmeniť kresťanské učenie?

Mnohí si zvykli žiť bez prijímania Večere Pánovej, o ktorej Pán Ježiš výslovne povedal: *„To čiňte na moju pamiatku“* (Lukáš 22, 19b). Alebo postupne upustili Služieb Božích, od modlitebného života...

**Od apoštola Pavla počujeme**, kam sa díva on. **Kam odporúčal dívať** **sa** kresťanom v Tesalonikách. **Kam? – na trojjediného Boha.** On už dávno urobil to rozhodujúce. ***Vyvolil vás na spasenie***, píše apoštol čitateľom svojho listu. Preto Pavel za nich ďakuje.

V liste Židom (11, 6a) čítame, že *„Bez viery nie je možné ľúbiť sa Bohu.“* Bez Boha je svet bez nádeje.Nie však pre nás, ktorí sa otvárame pôsobeniu Božieho slova, ktorí ho prijímame, veríme mu, túžime podľa neho žiť. Božie slovo zvestované Pavlom (v. 15) aj nám ukazuje, ako máme reagovať: ***Stojte pevne* vo viere.** Nekuľhajte na obe strany (por. 1.Kráľov 18, 21). Nevešajte hlavy (por. Lukáš 21, 28). *Držte sa* kresťanskej viery, v ktorej ste boli vyučovaní a žite v posvätení – to jest tak, ako to je milé Bohu.

**Skúmajme, čím plníme svoju myseľ, svoje srdce? Čím napĺňame darovaný čas nášho života? Od koho si necháme hovoriť, čo je správne? Kam, do akého cieľa smerujeme?**

Slovo adresované kedysi do Tesaloník, znie dnes i nám: Boh vás *povolal ... zvestovaním evanjelia, aby ste dosiahli spásu nášho Pána Ježiša Krista.*“ ... *Pán Ježiš Kristus a Boh, náš Otec, ktorý si nás zamiloval a dal nám večné potešenie a dobrú nádej milosti,  nech vám On sám potešuje srdcia a utvrdzuje ich v každom dobrom skutku a slove!“*

**Svet so svojimi mienkami a žiadosťami hynie, ale kto činí Božiu vôľu, zostáva naveky** (por. 1. Jánov 2, 17). **Sila vierou sa držať Boha prichádza z Božieho slova. Preto ho máme spoznávať, učiť sa mu dôverovať a zachovávať ho, lebo ním nás Pán Boh drží.** Pavel o to prosí. A Boh to zasľubuje.

Mnohým sa kresťanstvo javí ako konzervatívne. Majú pocit, že cirkev nie je v obraze. Nemôžu zniesť skutočnosť, že sa tak umenšila. Nazdávajú sa, že je naliehavé, aby sa vydala progresívnou cestou. Zase iní tvrdia, že cirkev sa musí držať svojho posolstva a dištancovať sa od súčasných trendov, pretože podľa nich spoločnosť stráca orientáciu.

Verím, že **údel cirkvi nie je ani v konzervativizme, ani v progresivizme, ale v oboch.** Ilustrujme to na podobenstve o márnotratnom synovi. V ňom je mladší syn príkladom tých, ktorí chcú z kresťanstva urobiť pokrokové náboženstvo. Tento mladý muž už nedokáže vydržať, že je neustále pod palcom svojho otca. Chce sa rozhodovať sám a viesť vlastný život. Požiada otca o svoj podiel z dedičstva a otec – všimnime si tento podstatný prvok – mu ho dá. **Boh** totiž **dáva každému človeku slobodu rozhodnúť sa pre svoj život podľa vlastného uváženia, aj keď to znamená odísť od Božej milosti.**

Mladší syn časom premrhá kapitál, ktorý mu otec daroval. Vo svojej biede si uvedomí, že **šťastie nezávisí od toho, čo človek má, ale od jeho vzťahu k zdroju života – Bohu** (por. Ž 36, 10).

V jednom má mladší syn predsa kus pravdy: človek nemôže žiť svoju vieru rovnako ako predchádzajúce generácie. Obsah zostáva, forma sa mení. Mladší syn **sa** však **mýlil, keď veril, že riešenie veľkých problémov možno nájsť mimo toho, kto nás obnovuje a dáva nám silu čeliť novým výzvam. Robí to kresťanstvo konzervatívnym? Určite nie.** Dovoľte príklad. Máte biely stĺp a hoci ho chcete zachovať v tejto farbe, on časom stmavne. Ak chcete, aby zostal biely, musíte ho udržiavať a z času na čas ho premaľovať. Podobne je to aj s vierou. Ak budeme len opakovať postupy, ktoré sme sa naučili v minulosti, progres – obnova nenastane. Ukazuje to príbeh staršieho syna. Zostáva na rodinnej farme. Pracuje, plní si svoje povinnosti, no v skutočnosti je od svojho otca vzdialený ako jeho mladší brat.

Možno poznáte ľudí, ktorí pravidelne chodia do kostola, majú dobrú povesť, zdajú sa byť dobrými kresťanmi, ale ich viera je len vonkajšia. Jej obsah zvetral. Vo vnútri sú títo ľudia prázdni. Ich modlitby sa stali rutinou, chýba im vrúcnosť. Pritom sa cítia byť čímsi viac, ako iní ľudia. **Domnelo slúžia Bohu, v skutočnosti však slúžia skôr sebe.**

V Ježišovom podobenstve bol, napriek fyzickej blízkosti, aj starší vzdialený od svojho otca. Síce pre neho pracoval, no nechápal, že otec ho miluje ako štedrý Pán, a istým spôsobom mu daroval svoje imanie (L 15, 31). Výsledkom bolo, že život staršieho syna bol bez radosti a zmyslu.

V súčasnosti sa s hrôzou dozvedáme o škandáloch niektorých pedofilných kňazov. Nie je dôvodom ich zločinov to, že **sa títo duchovní odpojili od zdroja svojho povolania**? Keď niektoré zdanlivé piliere cirkvi robia kresťanstvo okolo seba mdlým, nie je to tým, že ich viera pozostáva skôr z pózy ako z pravej lásky k Pánovi Ježišovi a svojim blížnym?

V románe *Pán farár má krízu* (vyd. KNA 2018) rozpráva Jean Mercier príbeh farára Benjamina, ktorý už nedokáže znášať tlak, klebety a hádky vo svojom zbore a zmizne. Všetci sa domnievajú, že odišiel kamsi ďaleko, no on sa v skutočnosti so zásobou jedla zamuroval v záhradnom domček. Ponechal len malý otvor nad dverami pre prívod vzduchu. Kým ho všade hľadajú, okolo domčeka prechádza bývalá prostitútka a počuje hlas, ktorý slúži omšu. Pochopí, že je to kňaz a nadviaže s ním rozhovor. Postupne mu otvára svoje vnútro a povie farárovi o hanbe, ktorú cíti kvôli svojej minulosti. Benjamin jej svedčí, že Boh je milosrdný, že ju vždy miloval a ak sa bude kajať, odpustí jej. Ona sa rozhodne činiť pokánie. Farár jej povedal, aby šla 5 dní po sebe do kostola a modlila sa pred krížom. Spočiatku poslúchala z povinnosti, ale v novom živote sa cítila oveľa lepšie, takže sa do kostola nanovo vracala.

Vo zbore pracuje aj katechétka Brigita. Všetci ju vždy chválili za jej obetavosť. V skutočnosti je táto žena ohováračná a žiarlivá. Tých, ktorí s ňou pracujú, drví. Čiastočne aj kvôli nej sa farár rozhodol zmiznúť.

Keď chce Brigita bývalú prostitútku vyhnať z kostola, táto jej vyrozpráva svoj príbeh. Brigita je šokovaná: onen príbeh v nej vyvolá spomienku na tajomstvo, ktoré skrývala. Totiž, že sa narodila prostitútke, ktorá krátko po pôrode zomrela. Dieťa vychovávala sesternica, ale potajomky, aby neutrpela povesť tejto meštianskej rodiny. Potom si Brigita uvedomí, že **všetko, čo doteraz urobila pre cirkev, bolo z pýchy.** Podobne ako bývalá prostitútka, aj ona by teraz rada našla skutočný vzťah s Bohom. Ide za Benjaminom.

Bratia a sestry, **to čo máme žiť, je skutočný vzťah s Bohom. On nám umožňuje objaviť troje: radosť, nádej a odvahu evanjelia.**

1. **Radosť**: Kresťanstvo je náboženstvo, v ktorom nám viera

pomáha radovať sa, tešiť sa zo života.

1. **Nádej**: Keď sa väčšina ľudí sťažuje, že budúcnosť sa s vekom

zmenšuje, kresťan vie, že jemu sa otvára obzor a to najlepšie ešte len príde.

1. **Odvaha**: Namiesto toho, aby sme sa nechali odradiť

postupným odkresťančovaním sa spoločnosti, si uvedomujeme, že máme poklad, o ktorý sa môžeme podeliť. **Nevyčerpateľný poklad, ktorý k nám prichádza zo samotného zdroja života – z Boha.** Čerpať z tohto zdroja je cestou pre duchovnú obnovu jednotlivcov i spoločenstva cirkvi. Amen.

*Použitím myšlienok Daniela J. Schmidta (FB 2023) a Daniela Gnaegiho:* **Martin Šefranko, ev. a. v. farár**